Libera Folio en pli bela pakaĵo
#000000
La fondo de Libera Folio en aprilo 2003 estis spontana reago al la tiama demisia krizo en UEA. Mi neniam havis la penson, ke temus pri longedaŭra engaĝiĝo, kaj komence la tuta afero loĝis en kelkaj simplaj tekstodosieroj en mia privata retejo. Post la publikigo de ĉiu nova artikolo mi mane redaktis la html-kodon de la frontpaĝo, por ke la titolo kaj enkonduko de la nova artikolo videblu tie.
#000002
La interesiĝo pri sobra kaj kritika prilumado de aktualaj movadaj evoluoj montriĝis granda, kaj la raportindaĵoj ne malmultis. Iom post iom la kvanto de html-dosieroj en mia komputilo iĝis nesuperrigardebla.
#000003
Tiam, en 2004, proponis sian helpon Jan-Ulrich Hasecke, en kies servilo Libera Folio por multaj jaroj trovis hejmon. La enhavmastruma sistemo Plone, kiun li esperantigis, grave faciligis la redaktadon, kaj kun kelkaj ĝisdatigoj bone servis dum dek du jaroj. Precipe la ebleco rekte komenti la artikolojn en la retejo plaĉis al multaj legantoj en tempo, kiam sociaj retejoj ankoraŭ ne estis disvastiĝintaj.
#000004
Dum la jaroj la sistemo de Plone tamen ŝanĝiĝis multe, kaj mankis la rimedoj por fari la grandan ĝisdatigon kiun la retejo ĉiam pli bezonis. Krome la ĉiam ŝvelanta enhavo de Libera Folio okupis gigabajtojn da spaco en la servilo, kaj la malnova sistemo ne plu bone elturniĝis pri la streĉo. Oftiĝis paneoj.
#000005
Mi mem dum la lastaj jaroj ofte estis tre okupita ne nur de mia ĉiutaga laboro en la redakcio de la taga gazeto Sydsvenskan, sed ankaŭ pro la verkado de tri libroj, kiuj krome aperis en tri lingvoj – ankaŭ en Esperanto. Sekve mi dum longaj periodoj apenaŭ havis tempon okupiĝi pri Libera Folio, kaj eĉ konsideris, ĉu indus fermi la tutan projekton. Eble dek du jaroj jam sufiĉas?
#000006
Sed ne ĉesis okazi ĉiaspecaj aktualaj movadaj okazaĵoj, kiujn necesas sobre prilumi. Serioza kritika ĵurnalismo, sendependa de unuopaj organizaĵoj, estas tre bezonata en Esperantujo. Do, mi decidis ne malŝalti la elektron, sed movi Liberan Folion al mia propra servilo, kie ĝi ekde nun ruliĝos helpe de la pli facile adaptebla enhav-mastruma sistemo WordPress.
#000007
La nova retejo ebligas gravan plibonigon, kiun la legantoj de Libera Folio jam de multaj jaroj postuladas: nun oni povas redakti la komentojn dum kvaronhoro post kiam ili estis afiŝitaj, por forigi la lingvajn erarojn, kiujn oni kutime rimarkas tuj post kiam oni premis la komentobutonon. Aldone oni povas voĉdoni pri la komentoj de aliaj legantoj – male ol Facebook, ni havas butonon ne nur por ŝati komentojn, sed ankaŭ por malŝati...
#000008
La arkivo de la jaroj 2003–2016 estas konservita en aparta arkivujo, kaj ĉiuj artikoloj de 2016 estos iom post iom transmetitaj ankaŭ en ĉi tiun funkciantan retejon.
#000009
Tamen, eĉ kun modernigita fasado, Libera Folio estas nenio sen vi, la legantoj. Do, bonvolu komenti, proponi temojn kaj vian kunlaboron – kiel ĉiuj movadaj bultenoj, ni daŭre serĉas novajn homojn, kiuj pretos kontribui per artikoloj pri aktualaj temoj. Helpu nin igi Liberan Folion eĉ pli interesa!
#000010
Alklaku por kunhavigi ĉe Twitter(Malfermiĝas en nova fenestro)Alklaku por kunhavigi ĉe Facebook(Malfermiĝas en nova fenestro)Alklaku por kunhavigi per Telegramo(Malfermiĝas en nova fenestro)
#000011
La senfina esperantigo ekis en 2008
#000012
UEA denove serĉas novan redaktoron
#000013
Dankon, Kalle, pro via strebado aktualigi la retejon. Nepras fleksebla fasono por la nova et-ekrana mondo kaj per WordPress vi sukcese atingis ĝin.
#000014
Gratulojn! Ni estis nombraj, mi pensas, atendinte tian renovigon de via retpaĝaro. Ĝia malapero estus malbonega novaĵo por la movado, kiu egege bezonas kritikajn sed neŭtrajn komunikilojn kiel LiFo por finfine demokratiiĝi; mi do nur povas ĝoji eksciante ke ĝi ne forpasos (tuj ^^)! Bonan laboron!
#000018
Mi nun esperas ke la "Esperanto Toolbar" de Firefox adaptiĝos.
#000019
Gratulon pro la nova retejo. Mi esperas, ke la komentoj el la arkivo ne malaperos. Dum la migrado de la artikoloj el la malnova retejo ne finiĝos, mi preferus, ke estu klare videbla ligilo aŭ butono al la malnova. Krome, estus bone havi aŭtomatan plusendon (301 redirect) de la malnovaj al la novaj retadresoj de la paĝoj – nun aperas erarraportoj post serĉo per Google.
#000020
La komentoj ne malaperos. Ĉiuj artikoloj (kaj komentoj) ĝis la fino de 2015 restos en la statika arkivejo kaj ne estos transmetitaj en la novan retejon. Ili iom post iom iĝos troveblaj per Google, kaj mi aldonis Google-serĉon por la arkivo en la fasadon de ĉi tiu nova retejo. Krome la malnovaj ligiloj por artikoloj ĝis la fino de 2015 jam devus funkcii en la maniero sugestita de vi – mi aldonis la rediraktadon jam hieraŭ.
#000021
Ĉiuj ĉi-jaraj artikoloj iom post iom estos kopiitaj en la novan retejon. La komentojn ne eblas transmeti, sed laŭ via propono mi aldonos ligilon al la malnova versio, kie oni povas vidi la malnovajn komentojn.
#000022
Dankon, Kalle, pro la laboro por konservi Liberan Folion. Ni ĉiuj esperas ke ĝi plu estos la sendependa komunikilo kie eblas trovi objektivajn kaj ĵurnalecajn novaĵojn pri nia komunumo. Bone ke ĝi reprenas la ritmon!
#000023
Atentu, ke pro la translokiĝo al nova publikig-sistemo, la malnovaj kontoj de Libera Folio ne plu funkcias en la nova retejo. Por denove registriĝi, sekvu ĉi tiun ligilon.
#000025